KOMISIJOS REGLAMENTAS (EB) Nr. 1497/2007
2007 m. gruodžio 18 d.
pagal Europos Parlamento ir Tarybos reglamentą (EB) Nr. 842/2006 nustatantis standartinius nuotėkio patikrinimo reikalavimus stacionarioms priešgaisrinėms sistemoms, kuriose yra tam tikrų fluorintų šiltnamio efektą sukeliančių dujų
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2006 m. gegužės 17 d. Europos Parlamento ir Tarybos reglamentą (EB) Nr. 842/2006 dėl tam tikrų fluorintų šiltnamio efektą sukeliančių dujų (1), ypač į jo 3 straipsnio 7 dalį,
kadangi:
(1)
Priešgaisrinėse sistemose, kurios turi kelias sujungtas talpyklas, įtaisytas atsižvelgiant į specifinę gaisro riziką konkrečioje erdvėje, fluorintų šiltnamio efektą sukeliančių dujų kiekis turėtų būti apskaičiuojamas remiantis bendra šių talpyklų talpa, taip užtikrinant, kad patikrinimų dažnumas atitiktų faktinį fluorintų šiltnamio efektą sukeliančių dujų kiekį.
(2)
Pagal Reglamentą (EB) Nr. 842/2006 priešgaisrinių sistemų registriniuose duomenyse pateikiama tam tikra informacija. Siekiant užtikrinti veiksmingą Reglamento (EB) Nr. 842/2006 įgyvendinimą, reikėtų numatyti į sistemų registrinius duomenis įtraukti daugiau informacijos.
(3)
Į registrinius duomenis reikėtų įtraukti informaciją apie fluorintų šiltnamio efektą sukeliančių dujų kiekį. Jei šis fluorintų šiltnamio efektą sukeliančių dujų kiekis nežinomas, atitinkamos priešgaisrinės sistemos operatorius turėtų užtikrinti, kad atestuoti darbuotojai jį nustatytų, kad būtų lengviau atlikti nuotėkio patikrinimą.
(4)
Prieš atlikdami nuotėkio patikrinimą, atestuoti darbuotojai turėtų atidžiai peržiūrėti sistemos registriniuose duomenyse pateiktą informaciją ir išsiaiškinti, ar anksčiau nėra kilę problemų, taip pat atsižvelgti į ankstesnes ataskaitas.
(5)
Siekiant užtikrinti veiksmingą nuotėkio kontrolę per nuotėkio patikrinimus didžiausias dėmesys turėtų būti skiriamas toms priešgaisrinės sistemos dalims, kuriose nuotėkio rizika didžiausia.
(6)
Jei įtariamas nuotėkis, reikėtų atlikti patikrinimą, nuotėkį surasti ir panaikinti.
(7)
Netinkamai sumontavus naują sistemą kyla didelė nuotėkio rizika. Todėl naujai sumontuotos sistemos turėtų būti patikrintos iš karto po jų paleidimo.
(8)
Siekiant užtikrinti, kad sistema būtų veiksmingai pataisyta, per Reglamente (EB) Nr. 842/2006 numatytą papildomą patikrinimą didžiausias dėmesys turėtų būti skiriamas toms dalims, kuriose buvo aptiktas nutekėjimas, ir gretimoms dalims.
(9)
Šiame reglamente numatytos priemonės atitinka Europos Parlamento ir Tarybos reglamento (EB) Nr. 2037/2000 (2) 18 straipsnio 1 dalimi įsteigto komiteto nuomonę,
PRIĖMĖ ŠĮ REGLAMENTĄ:
1 straipsnis
Dalykas ir taikymo sritis
Šiame reglamente pagal Reglamentą (EB) Nr. 842/2006 nustatomi standartiniai nuotėkio patikrinimo reikalavimai veikiančioms arba laikinai neveikiančioms stacionarioms sistemoms, turinčioms vieną arba daugiau sujungtų talpyklų ir joms priklausančių dalių, įtaisytų atsižvelgiant į specifinę gaisro konkrečioje patalpoje riziką (toliau - priešgaisrinės sistemos).
Šis reglamentas taikomas priešgaisrinėms sistemoms, kuriose yra 3 kg arba daugiau fluorintų šiltnamio efektą sukeliančių dujų.
2 straipsnis
Sistemos registriniai duomenys
1. Reglamento (EB) Nr. 842/2006 3 straipsnio 6 dalyje nurodytuose registriniuose duomenyse operatoriai nurodo savo vardą ir pavardę (pavadinimą), pašto adresą ir telefono numerį (toliau - sistemos registriniai duomenys).
2. Sistemos registriniuose duomenyse nurodomas ir fluorintų šiltnamio efektą sukeliančių dujų kiekis priešgaisrinėje sistemoje.
3. Jei priešgaisrinėje sistemoje esantis fluorintų šiltnamio efektą sukeliančių dujų kiekis nenurodytas gamintojo techninėje specifikacijoje arba sistemos etiketėje, operatorius užtikrina, kad jį nustatytų atestuoti darbuotojai.
3 straipsnis
Sistemos registrinių duomenų peržiūrėjimas
1. Prieš atlikdami nuotėkio patikrinimus, atestuoti darbuotojai peržiūri sistemos registrinius duomenis.
2. Ypatingas dėmesys atkreipiamas į informaciją apie pasikartojusias problemas arba problemines vietas.
4 straipsnis
Regimieji ir fiziniai patikrinimai
1. Siekdami nustatyti gedimą ir nuotėkio požymius, atestuoti darbuotojai atlieka regimuosius sistemos veikimo valdiklių, talpyklų, sudėtinių dalių ir slėgio veikiamų jungčių patikrinimus.
2. Įtarus fluorintų šiltnamio efektą sukeliančių dujų nuotėkį, priešgaisrinę sistemą patikrina atestuoti darbuotojai.
3. Įtarti nuotėkį galima susidarius vienai ar kelioms iš šių aplinkybių:
a)
įtaisyta nuotėkio aptikimo sistema rodo nutekėjimą;
b)
iš talpyklos rodmenų matyti, kad pagal temperatūrą pritaikytas slėgis sumažėjo daugiau kaip 10 %;
c)
iš talpyklos rodmenų matyti, kad gesinamosios medžiagos kiekis sumažėjo daugiau nei 5 %;
d)
esama kitų kiekio sumažėjimo požymių.
4. Siekiant užtikrinti, kad slėgio matuokliai ir svorio kontrolės prietaisai tinkamai veiktų, jie tikrinami kas 12 mėnesių.
5 straipsnis
Nuotėkio panaikinimas
1. Operatorius užtikrina, kad nuotėkį panaikintų arba reikiamą sistemos dalį pakeistų darbuotojai, atestuoti užsiimti šia veikla.
2. Operatorius užtikrina, kad prieš pripildant talpyklą būtų atliktas nuotėkio testas.
6 straipsnis
Papildomi patikrinimai
Atlikdami Reglamento (EB) Nr. 842/2006 3 straipsnio 2 dalyje nurodytą papildomą patikrinimą, atestuoti darbuotojai daugiausia dėmesio skiria toms dalims, kuriose jau buvo aptiktas bei panaikintas nuotėkis, ir gretimoms dalims, kurioms panaikinant nuotėkį teko apkrova.
7 straipsnis
Naujai sumontuotų sistemų reikalavimai
Naujai sumontuotos sistemos tikrinamos iš karto po jų paleidimo.
8 straipsnis
Įsigaliojimas
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2007 m. gruodžio 18 d.